**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**

**. Της Πανελλήνιας Ομοσπονδίας Ενώσεων Υπαλλήλων Πυροσβεστικού Σώματος .**

Τηλ.: **6978520351,** fax: **2674022211,** web site: [**www.eakp.gr**](http://www.eakp.gr)**,** email: **info@eakp.gr**

 **Αθήνα 27 Ιουλίου 2019**

**ΑΝΑΚΟΙΝΩΣΗ**

**Καλύτερες συνθήκες εργασίας, ο μόνος ρεαλισμός των εργαζομένων!**

Με αφορμή την τελευταία παρέμβαση της Ενωτικής Αγωνιστικής Κίνησης Πυροσβεστών για τη διοικητική μέριμνα στην πυρκαγιά του Κιθαιρώνα, ορισμένα συμπεράσματα αξίζει να αποτυπωθούν στη συνείδηση κάθε συναδέλφου.

Κάθε βαρύ και ανθυγιεινό επάγγελμα ξεχωρίζει διότι ο εργαζόμενος « φλερτάρει » διαρκώς με πλήθος παραγόντων που θέτουν σε κίνδυνο την υγεία του και τη ζωή του. Στη δική μας περίπτωση, ως πυροσβέστες, η χρήση ενός μέσου ατομικής προστασίας, ένα λίτρο πόσιμου νερού, μερικά γραμμάρια ηλεκτρολυτών, ορισμένες θερμίδες, κάποιες ώρες ξεκούρασης ή ακόμα μία και μόνο εισπνοή ενδέχεται να κάνει τη διαφορά! Μπορεί να είναι αυτή η αιτία για ανεπανόρθωτες βλάβες της υγείας μας, αν όχι για το μοιραίο.

Αυτό αποδείχθηκε για άλλη μια φορά την Κυριακή 21 Ιουλίου στην πυρκαγιά του Κιθαιρώνα. Στο συγκεκριμένο συμβάν το πολύωρο ταξίδι αρκετών πυροσβεστών από την Μακεδονία, την Θεσσαλία την Πάτρα και σε συνδυασμό με την υπερεργασία και την απαράδεκτα ελλιπέστατη τροφοδοσία του προσωπικού, υπήρξαν καθοριστικοί παράγοντες για την υπέρμετρη ταλαιπωρία τους. Το αποτέλεσμα ήτανε δύο συνάδελφοί μας αργά το βράδυ να καταρρεύσουν, χρήζοντας ιατρική βοήθεια.

Ωστόσο, αρκετοί συνάδελφοι δεν έμειναν απαθείς, ασυγκίνητοι ή φοβισμένοι. Υπήρξαν αντιδράσεις και ανάλογη έκφραση των παραπόνων ως προς αυτό το κομμάτι της διοικητικής μέριμνας. Παράλληλα με την επιτόπου αντίδραση ορισμένων υπήρξε η ταυτόχρονη κίνηση κάποιων άλλων. Ενημέρωσαν την Ε.Α.Κ.Π., η οποία με τη σειρά της παρενέβη σε επίπεδο πολιτικής και φυσικής ηγεσίας. Με τον τρόπο αυτό ένα τοπικό πρόβλημα « λίγων », έγινε ζήτημα όλων των πυροσβεστών της χώρας. Το αποτέλεσμα ήταν την επόμενη κιόλας ημέρα η τροφοδοσία να βελτιωθεί έστω και αν δεν ήτανε ενδεχομένως η ιδανική.

Με βάση όλα τα παραπάνω, η συνδικαλιστική παράταξη της Ε.Α.Κ.Π. απευθύνει κάλεσμα σε κάθε πυροσβέστη ώστε να μην υποχωρεί ούτε βήμα σε οτιδήποτε απειλεί να θίξει την υγεία μας, τη ζωή μας, την αξιοπρέπειά μας. Το θάρρος του καθενός παραταγμένο σε ένα συλλογικό τρόπο διεκδίκησης είναι αυτό που θα φέρει τα καλύτερα και ταχύτερα αποτελέσματα. Η έγκαιρη ενημέρωση της παράταξης και η άμεση συλλογική αντίδραση του προσωπικού δεν μπορεί να διαχωρίζονται. Αυτός είναι ο μόνος ρεαλιστικός – αποτελεσματικός τρόπος δράσης επειδή για εμάς τους εργαζόμενους η βελτίωση των συνθηκών εργασίας είναι η μόνη ρεαλιστική επιλογή.

**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**